《题东筦梁文焕柏庭卷》
明代·林瀚

为爱庭前柏，苍云日日横。影分淇竹翠，香讶泽兰清。

不改冰霜操，堪怡丘壑情。东园桃与李，回首几枯荣。

作者简介：（1434—1519）明福建闽县人，字亨大。成化二年进士。授编修。正德时官南京兵部侍郎，条上时政十二事，因语涉近幸，多格不行。与守备中官不合，又裁抑内臣因进贡经南京者，为刘瑾所恨，谪浙江参政，致仕。瑾诛，复官。谥文安。有《文安公集》。